
Κύριε Γενικέ,
Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), αποτελεί την τριτοβάθμια Οργάνωση των ατόμων με αναπηρία, με χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας. 
Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρίες, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.
Με το παρόν σας θέτουμε υπόψη το ιδιαίτερα σοβαρό ζήτημα που μας έχει επισημάνει η Πανελλήνια Ομοσπονδία Σωματείων Συλλόγων Ατόμων με Σακχαρώδη Διαβήτη (Π.Ο.Σ.Σ.Α.Σ.ΔΙΑ) σχετικά με τα προβλήματα που αντιμετωπίζουν οι γονείς παιδιών με χρόνια νοσήματα στους δημοτικούς παιδικούς και βρεφονηπιακούς σταθμούς, λόγω της έλλειψης νοσηλευτικής υποστήριξης.
 Πιο συγκεκριμένα, η Π.Ο.Σ.Σ.Α.Σ.ΔΙΑ. έχει γίνει αποδέκτης αναφορών από γονείς παιδιών με σακχαρώδη διαβήτη τύπου 1, οι οποίοι αντιμετωπίζουν σοβαρά εμπόδια στην εγγραφή ή τη συνέχιση της φοίτησης των παιδιών τους σε δημοτικούς και βρεφονηπιακούς σταθμούς, λόγω έλλειψης νοσηλευτικού προσωπικού. Σε ορισμένες περιπτώσεις, οι οικογένειες αναγκάζονται είτε να διακόψουν τη φοίτηση των παιδιών τους, είτε να επωμιστούν το κόστος ιδιωτικής νοσηλευτικής υποστήριξης.
Η κατάσταση αυτή θέτει σε κίνδυνο την ισότιμη πρόσβαση των παιδιών στην προσχολική αγωγή και επιβαρύνει οικονομικά και ψυχολογικά τις οικογένειές τους. Παρά τις προβλέψεις της ΚΥΑ 41087/2017 για την υποστήριξη παιδιών που χρήζουν νοσηλευτικής φροντίδας, στην πράξη εξακολουθούν να υπάρχουν σημαντικά κενά στελέχωσης και κάλυψης των αναγκών.
Ιδιαίτερη σημασία αποκτά και η πρόσφατη διαδικασία τροποποίησης των Οργανισμών Εσωτερικής Υπηρεσίας (ΟΕΥ) των δήμων, βάσει του άρθρου 759 του Ν. 5314/2026, καθώς και η δυνατότητα σύστασης οργανικών θέσεων νοσηλευτικού προσωπικού.
Κύριε Γενικέ, 
Ως εκ τούτου απευθυνόμαστε σε εσάς και ζητάμε  να εξετάσετε αυτό το καίριας σημασίας ζήτημα και να προβείτε άμεσα σε ενέργειες για τη διαμόρφωση ενός ολοκληρωμένου και εφαρμόσιμου πλαισίου νοσηλευτικής υποστήριξης, που να διασφαλίζει την υγεία, την ασφάλεια και την ισότιμη συμμετοχή όλων των παιδιών στην προσχολική αγωγή, όπως: 
- Πανελλαδική καταγραφή της υφιστάμενης νοσηλευτικής στελέχωσης των δημοτικών παιδικών και βρεφονηπιακών σταθμών, των αναγκών που παραμένουν ακάλυπτες και των οργανικών θέσεων που συστάθηκαν στο πλαίσιο της πρόσφατης διαδικασίας τροποποίησης των ΟΕΥ.
- Θεσμοθέτηση ελάχιστης υποχρεωτικής νοσηλευτικής στελέχωσης ανά δήμο, με πρόβλεψη τουλάχιστον μίας οργανικής θέσης νοσηλευτή/νοσηλεύτριας ΠΕ ή ΤΕ και αναλογική ενίσχυση ανάλογα με τον αριθμό των δομών, των παιδιών και τις πραγματικές ανάγκες.
- Καθιέρωση ειδικού μηχανισμού άμεσης νοσηλευτικής κάλυψης, όταν προκύπτουν νέες ανάγκες κατά τη διάρκεια της σχολικής χρονιάς, με δυνατότητα αξιοποίησης διαθέσιμου προσωπικού ή, όπου απαιτείται, ταχείας πρόσληψης.
- Διασφάλιση της αναγκαίας χρηματοδότησης και επιμόρφωσης, ώστε η υποστήριξη των παιδιών να μην εξαρτάται από τις οικονομικές δυνατότητες των οικογενειών ή του εκάστοτε δήμου.
Παράλληλα, ζητούμε από το Υπουργείο να μας ενημερώσει για τις δυνατότητες που προβλέπει το ισχύον θεσμικό πλαίσιο, ιδίως τα άρθρα 205 και 206 του Ν. 3584/2007 σε συνδυασμό με το άρθρο 3 της ΚΥΑ 41087/2017, για την άμεση κάλυψη τέτοιων αναγκών.
Η πρόσβαση στην προσχολική αγωγή είναι δικαίωμα κάθε παιδιού και δεν μπορεί να εξαρτάται από την ύπαρξη νοσηλευτή σε μια δημοτική δομή ή από την οικονομική δυνατότητα της οικογένειάς του.
Στο παρόν επισυνάπτεται η υπ. αριθ. πρωτ. 828/20.10.2026 επιστολή της Π.Ο.Σ.Σ.Α.Σ.ΔΙΑ., η οποία αναφέρεται πιο αναλυτικά στο εν λόγω ζήτημα. 
Αναμένοντας την άμεση ανταπόκρισή σας και τις ενέργειές σας επί του θέματος.

